
PËR VLERËSIMIN E PUNËS SË KOMISIONERIT 
PËR MBROJTJEN NGA DISKRIMINIMI PËR VITIN 2012

	Kuvendi i Shqipërisë:	
	- Duke konsideruar mbrojtjen e së drejtës së çdo personi për barazi para ligjit, parimin e barazisë dhe trajtimit për shanse dhe mundësi të barabarta, si dhe zbatimin e efektshëm të politikave antidiskriminim, si përparësi kyçe drejt progresit të shtetit shqiptar; 
	- Duke inkurajuar dhe mbështetur  veprimtarinë e Komisionerit për Mbrojtjen nga Diskriminimi, si një institucion i pavarur, i cili garanton mbrojtjen efektive nga diskriminimi dhe çdo formë sjelljeje që nxit diskriminimin, bazuar në një listë joshteruese arsyesh të përcaktuara në dispozitat kushtetuese dhe ligjore; 
	- Duke shprehur bindjen e tij se progresi i veprimtarisë së Komisionerit në drejtim të luftës kundër diskriminimit është i mundur vetëm në sajë të një sistemi harmonizimi dhe koordinimi real të të gjitha strukturave në nivel qendror e vendor, medias, shoqërisë civile dhe publikut; 
	Vlerëson:
	- Zhvillimin institucional dhe arritjet pozitive të veprimtarisë së këtij institucioni në vitin e dytë  të plotë të veprimtarisë së tij.
	Konstaton se:
 	-  Komisioneri për Mbrojtjen nga Diskriminimi ka materializuar punën e tij, bazuar në objektivat që përcakton  Plani Strategjik 2012-2015 dhe Plani i Veprimit për vitin 2012, si dhe zbatimin e rekomandimeve të Kuvendit për veprimtarinë e tij institucionale gjatë vitit 2012;
	- Ka paraqitur, bazuar në raportet zyrtare të institucioneve shtetërore, organizatave jofitimprurëse dhe gjetjeve të rezultuara gjatë veprimtarisë së tij, një vështrim përgjithësues të fenomenologjisë dhe tipologjisë së çështjeve aktuale të diskriminimit;
	- Ka synuar  zgjerimin e  veprimtarisë së tij në drejtim të njohjes institucionale në publik, nëpërmjet shtrirjes rajonale të  fushatave gjithëpërfshirëse të ndërgjegjësimit dhe sensibilizimit, lidhur me mbrojtjen nga diskriminimi  në Shqipëri;
	- Ka rritje të numrit të ankesave të depozituara;  
	- Ka rritje të numrit të ankesave ex officio; 
	- Ka raste të aplikimit të masës administrative “gjobë”; 
	- Ka ofruar mbështetje të nismave të ndryshme legjislative, duke propozuar rekomandime ligjore;
	- Ka përfaqësuar institucionin në konferenca kombëtare dhe  ndërkombëtare;
	- Ka pasur mbështetjen dhe asistencën e vazhdueshme profesionale të organizmave ndërkombëtarë, që kanë objekt të veprimtarisë së tyre mbrojtjen e të drejtave të njeriut dhe kontribuojnë në këtë fushë.
 	 Kuvendi kërkon nga KMD-ja për vitin 2013:
	- Të përfundojë në një kohë sa më të shkurtër hetimin e gjithë çështjeve të  mbartura prej vitit 2012 dhe të bëjë publike përfundimet e hetimit;
	- Të bëjë përpjekje serioze për të rritur aksesin e publikut përmes rritjes së numrit të rasteve të raportuara, ankesave të adresuara nga individë apo organizata të shoqërisë civile dhe kryesisht mes monitorimeve në terren;
	- Të verifikojë në mënyrë sistematike,  me profesionalizëm dhe në një kohë sa më të shkurtër, informacionet që mbartin ankesat nga individët, mediat, komunitetet, organizatat e shoqërisë civile, lidhur me dyshimet e mundshme për diskriminim të drejtpërdrejtë apo të tërthortë;
	- Të konsolidojë profilin publik, si institucion që mbron interesat e qytetarëve, mes rritjes së aksesit të publikut për adresimin e rasteve të mundshme të diskriminimit;
	- Të pasurojë faqen web të institucionit, duke pasqyruar vendimet e ankesave, si dhe ta  përmirësojë atë duke dhënë informacione të plota, të përditësuara dhe aksesuar linke online, forume  apo sondazhe, me qëllim sigurimin e një komunikimi të vlefshëm,  në kohë dhe interes të qytetarëve;
	- Të ndërhyjë me veprime ligjore konkrete ndaj institucioneve përkatëse në rastet e diskriminimit në përgjithësi, atyre të grupeve sociale në veçanti si: individët që diskriminohen për shkak të bindjeve politike, romët, personat me aftësi të kufizuara, individët me orientim seksual të ndryshëm etj.: 
	- Të rrisë numrin e kontakteve me qytetarët, duke vijuar me praktikën e “Ditëve të hapura” me qëllim për të evidentuar në mënyrë më efikase rastet e diskriminimit;
	- Të jetë proaktiv në identifikimin e rasteve të diskriminimit, duke përdorur për rastet ex officio edhe burime të tjera të informimit;
	- Të rrisë transparencën me publikun dhe institucionet e tjera për ankesat e hetuara, kohëzgjatjen e hetimit, rekomandimet e bëra, zbatimin e tyre nga institucionet shtetërore dhe vendimet e marra, me qëllim sigurimin e një komunikimi të vlefshëm,  në kohë dhe interes të qytetarëve;
	- Të marrë masa për të përmirësuar  metodologjinë e hetimit të ankesave  dhe të rrisë efektivitetin e punës së institucionit, mes analizave të rasteve, përmirësimit të përqasjes së ndjekur në trajtimin e rasteve konkrete;
	- Të propozojë ndryshimet e nevojshme në ligjin për mbrojtjen nga diskriminimi, të cilat kanë lindur si nevojë pas identifikimit të pengesave ligjore nga praktika e punës së tij;
	- T’i kushtojë vëmendje të veçantë vlerësimit të perceptimit të publikut rreth diskriminimit dhe formave të shfaqjes së tij, si edhe të bëjë publike gjetjet e studimeve  lidhur me çështjet e diskriminimit dhe trendin e zhvillimit të tyre në Shqipëri.

